**Satspuljemidler sikrer inklusion og tilgængelighed**

Kære Carl Holst

Det byggede miljø i Danmark er fortsat præget af et stort behov for øget tilgængelighed, mere viden om byggeri til psykiatrien og hvordan vi bedst bygger inkluderende for alle; herunder ældre med demens og personer med handicap. Det kræver et højt og specialiseret vidensniveau at imødekomme en høj kompleksitet i brugerbehov.

## Rådgivning om tilgængelighed i fare for at forsvinde

I 2017 udløber satspuljebevillingen til Statens Byggeforskningsinstitut (SBi). SBi yder hvert år forskningsbaseret rådgivning og formidling vedrørende tilgængelighed til et stigende antal aktører fra byggeriet: virksomheder, myndigheder og organisationer, heriblandt lokale handicapråd. Lige siden satspuljen blev oprettet i 2003, har en del af puljen været anvendt på at forbedre tilgængeligheden for mennesker med handicap.

Hvis satspuljemidlerne til SBi's rådgivning ophører, vil SBi være tvunget til at afvikle rådgivningen om tilgængelighed og universelt design, omfattende både konkret rådgivning, forskning, formidling og internationalt regelarbejde, pr. 1. januar 2018.

## SBi i samspil med øvrige politiske indsatser

SBi’s rådgivning og forskning kan medvirke til at øge værdien af store samfundsmæssige indsatser. Fx kan øget inklusion af børn og unge med særlige behov i uddannelsesinstitutioner opnås i de kommende års mange renoveringsprojekter af eksisterende folkeskoler, hvis de gennemføres på basis af rådgivning og forskningsresultater fra SBi. Det gælder bl.a. fleksible rum for børn med ADHD, autisme eller tidligt omsorgssvigtede børn, der er særligt sensitive for både visuel og akustisk overbelastning. Samme behov for rådgivning og forskning ses omkring demensvenligt byggeri i Danmark.

## Behov for at fastholde viden om tilgængelighed

Viden og information om brugerbehov, regelværk, best-practice løsninger, proces og metode er en forudsætning for omstilling til større tilgængelighed i byggeriet. Det efterspørges i meget høj grad blandt alle byggeriets aktører, og uafhængigt af hvilken faglig rolle man besidder i byggekæden, om man er bygherre, rådgiver, udførende eller slutbruger.

Gennem en årrække er SBi's forskningsbaserede rådgivning blevet kendt, brugt og anerkendt blandt byggeriets virksomheder, organisationerne på handicapområdet og de statslige og kommunale myndigheder. Alle parter ved, hvor de skal henvende sig, når de har brug for uvildig rådgivning og ekspertviden om universelt design og tilgængelighed.

I perioden 2014-2017 fik SBi en bevilling på 3,5 mio. kroner om året. Vi vil med dette brev opfordre til at sikre fortsat finansiering af SBi’s rådgivning og forskningsindsats på tilgængelighedsområdet gennem satspuljemidlerne.

Med venlig hilsen

Hanne Ullum Michael H. Nielsen Lene Espersen Henrik Garver Thorkild Olesen

Vicedirektør Direktør Direktør Direktør Formand

Bygherreforeningen Dansk Byggeri Danske Ark FRI DH